Imtella' Ġunju 7, 2021 Rapport: Ruth Castillo Reġgħu bdew jittellgħu l-ewwel wirjiet ta' arti wara nuqqas ta' diversi xhur minħabba l-pandemija. Wieħed u tletin artist qed jesebixxu x-xogħol tagħhom f'wirja mtella' mill-għaqda volontarja Art Club 2000. Xogħol l-artisti ma waqafx, iżda wara aktar minn sena jesprimu l-arti weħdihom, f'darhom, diversi reġgħu bdew juru lill-pubbliku xogħlijiet li għamlu. Wieħed u tletin artist u artista qed jesebixxu x-xogħlijiet tagħhom – xi wħud għall-ewwel darba – f'wirja tal-arti organizzata mill-għaqda volontarja Art Club 2000. "Ħafna talent moħbi Malti jiġu ma' dan il-club u jesponu l-arti hekk fl-istess ħin jitgħallmu minn ħaddieħor għax aħna ma tgħidx professjonali biss imma għandek mixed ability u wieħed jitgħallem minn xulxin." Il-President tal-għaqda, Twanny Darmanin, qal li l-Art Club 2000 għandu medja ta' 200 membru, joffri lezzjonijiet tal-arti u anke jibgħat lil xi artisti għal taħriġ barra minn Malta fejn kellhom ukoll l-opportunità li jesebixxu xogħlijiet tagħhom. "Hemm ħafna artisti li saru stabbiliti mhux bil-ħila tiegħi ta jiġifieri għax it-teacher ma jagħmilx mirakli mbagħad irid ikompli jsostni però t-talent li hawn Malta huwa kbira." Fil-wirja li qed tittella' fil-Casino Notabile, fuq barra tal-Imdina, hemm ix-xogħlijiet ta' taħlita ta' artisti kemm dawk b'esperjenza u oħrajn ġodda. Is-suġġetti jvarjaw ukoll: minn pajsaġġ Malti għal arti astratta, staġuni, tradizzjonijiet u ħafna aktar.